  Майя Бывальцева Гужем куазь Удмуртиын быдэс арня ӵоже возиськоз. Со сярысь «Фейсбукысь» бамаз  элькун Гидрометцентрысь куазез эскеронъя ёзэтлэн кивалтӥсез Алла Шумихина. «Таяз арняе зэмос гужем куазь вуиз шуыны луоз. Пӧсь уз луы, но ялан шуныт возиськоз: уйин +10…+15, нуназе +20…+25 градусозь», — гожтӥз куазез эскерись. Шумихиналэн верамезъя, уйёсы куд-ог интыосын зорылоз. Нуназе тросаз ёросъёсын лымшор бере дырын-дырын лек зоръёсты возьманы луэ. 14-тӥ но 16-тӥ инвожое соос кужмогес луозы. Вирнуналэ, 14-тӥ куартолэзе, нуназе куд-ог интыосын гудыръяса зороз. Озьы ик тӧл кужмоялоз шуыса чаклало. Со секундскын 15 метрозь но кужмогес пельтоз. Гудыръяса зорыны быгатоз мукет нуналъёсы но. Тегъёс: Гидрометцентр Удмуртия куазь  